Dôvodová správa

Všeobecná časť
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 387/2006 Z. z. o požiadavkách na zaistenie bezpečnostného a zdravotného označenia pri práci (ďalej len „návrh nariadenia vlády“) predkladá Ministerstvo práce, sociálnych vecí a rodiny Slovenskej republiky na základe Plánu legislatívnych úloh vlády Slovenskej republiky na rok 2015.
Účelom návrhu nariadenia vlády je transpozícia príslušných ustanovení smernice Európskeho parlamentu a Rady 2014/27/EÚ z 26. februára 2014, ktorou sa menia smernice Rady 92/58/EHS, 92/85/EHS, 94/33/ES, 98/24/ES a smernica Európskeho parlamentu a Rady 2004/37/ES s cieľom zosúladiť ich s nariadením (ES) č. 1272/2008 o klasifikácii, označovaní a balení látok a zmesí. Návrh nariadenia vlády má nadobudnúť účinnosť do 1. júna 2015 v súlade s článkom 6 tejto smernice.
Návrhom nariadenia vlády sa harmonizuje doterajšia terminológia podľa smernice Rady 92/58/EHS z 24. júna 1992 o minimálnych požiadavkách na zaistenie bezpečnostných a/alebo zdravotných označení pri práci s terminológiou používanou v nariadení Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 a upresňujú sa požiadavky na používanie označenia skladov a nádob s nebezpečnými látkami a zmesami v záujme podpory zlepšovania zaistenia bezpečnosti a ochrany zdravia pri práci. 
Návrh nariadenia vlády nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti a nemá žiadne sociálne vplyvy.
Navrhovaná úprava je v súlade s Ústavou Slovenskej republiky, ďalšími všeobecne záväznými právnymi predpismi a medzinárodnými zmluvami, ktorými je Slovenská republika viazaná a s právom Európskej únie.

Osobitná časť

K čl. I
K bodu 1
Spresňuje sa, že nariadenie vlády sa nevzťahuje na označenie o uvádzaní nebezpečných látok a zmesí na trh. Zároveň sa dopĺňa odkaz na nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (ďalej len „nariadenie (ES) č. 1272/2008“) s cieľom  vymedziť pojmy „látka“ a „zmes“.
K bodu 2
	Legislatívno-technická úprava; oprava znenia odkazu na transpozičnú prílohu.
K bodu 3
Legislatívno-technická úprava; harmonizuje sa terminológia nariadenia vlády s terminológiou nariadenia (ES) č. 1272/2008.
K bodu 4
Spresňuje sa použitie výstražnej značky podľa nariadenia (ES) č. 1272/2008 na označenie plôch, miestností alebo uzavretých priestorov používaných na skladovanie nebezpečných látok alebo zmesí v prípade, že sa takáto značka nenachádza v prílohe č. 2 bode  3.2.
K bodom 5 a 7
Spresňuje sa použitie výstražnej značky „Iné nebezpečenstvo“.   
K bodu 6
Vypúšťa sa výstražná značka „Nebezpečenstvo škodlivej alebo dráždivej látky“ v zmysle smernice 2014/27/EÚ z 26. februára 2014, ktorou sa menia smernice Rady 92/58/EHS, 92/85/EHS, 94/33/ES, 98/24/ES a smernica Európskeho parlamentu a Rady 2004/37/ES s cieľom zosúladiť ich s nariadením (ES) č. 1272/2008 o klasifikácii, označovaní a balení látok a zmesí (ďalej len „smernica 2014/27/EÚ“).
K bodom 8 a 10
Legislatívno-technická úprava; harmonizuje sa terminológia nariadenia vlády  s terminológiou nariadenia (ES) č. 1272/2008 a spresňuje sa požiadavka označovania nádob, ktoré obsahujú alebo dopravujú nebezpečné látky a zmesi.
K bodu 9
Spresňuje sa použitie výstražnej značky podľa nariadenia (ES) č. 1272/2008 na označenie nádob používaných na skladovanie nebezpečných látok alebo zmesí v prípade, že sa takáto značka nenachádza v prílohe č. 2 bode  3.2.
K bodu 11
	Do transpozičnej prílohy sa dopĺňa preberaná smernica 2014/27/EÚ.

K čl. II
Dátum nadobudnutia účinnosti nariadenia vlády sa navrhuje v súlade so smernicou 2014/27/EÚ.